การใช้ยาแอสไพรินไม่มีข้อควรระวังในการใช้ยา ใช่หรือไม่
ไม่ แอสไพริน aspirin เป็นยาสามัญประจำบ้านใช้บรรเทาปวดลดไข้ ที่สามารถหาซื้อได้ตามร้านค้าทั่วไป ยานี้มีอายุมากกว่า ๑๐๐ ปี แรกเริ่มเดิมทียานี้ทำมาจากเปลือกต้นหลิว willow tree ชนิดหนึ่ง เมื่อทราบโครงสร้างทางเคมี บริษัทยาก็ได้ทำการสังเคราะห์ ผลิตเป็นอุตสาหกรรมออกจำหน่ายไปทั่วโลก ยานี้นับว่ามีราคาถูกมากๆ ซึ่งเข้ามาเกี่ยวข้องกับวิถีชีวิตของคนไทยมานับหลายชั่วคนแล้ว เด็กเล็กเวลาตัวร้อนหรือเป็นไข้หวัด พ่อแม่ก็จะซื้อแอสไพรินชนิดซองให้เด็กกินเองเป็นเบื้องต้น ต่อเมื่ออาการไม่ทุเลา จึงค่อยพาเด็กไปหาหมอ นักเรียน นักศึกษา เวลาปวดหัว ตัวร้อน ปวดประจำเดือน ก็จะขอยาจากห้องพยาบาลของโรงเรียนกินบรรเทา กรรมกร ชาวไร่ ชาวนา มีอาการปวดเมื่อยจากการทำงาน ก็นิยมกินแอสไพรินบรรเทา แต่แอสไพรินก็มีข้อควรระวังในการใช้หลายประการด้วยกัน ได้แก่
ประการที่ 1 ทำให้เกิดแผลในกระเพาะอาหาร หากมีการใช้เป็นประจำ ดังกรณีการใช้ยาสูตรเอพีซีดังกล่าว จึงมีการเตือนว่า ห้ามใช้ในผู้ที่เป็นแผลในกระเพาะอาหาร 
ประการที่ 2 ยานี้ทำให้เกล็ดเลือดไม่จับตัวเป็นลิ่ม เป็นเหตุให้เลือดออกง่าย ห้ามใช้ในผู้ที่สงสัยเป็นไข้เลือดออก หรือเป็นโรคเลือดที่มีภาวะเลือดออกง่าย 
ประการที่ 3 ถ้าใช้บรรเทาอาการไข้ในผู้ที่มีอายุต่ำกว่า ๑๙ ปี ที่เป็นโรคติดเชื้อไวรัส เช่น ไข้หวัด ไข้หวัดใหญ่ อีสุกอีใส หัด คางทูม ฯลฯ จะเพิ่มความเสี่ยงต่อการเกิดโรคเรย์ซินโดรม Reyes syndrome โรคนี้จะมีอาการทางสมอง เช่น ซึม หมดสติ ชัก และอาการ ทางตับ ตับโต และทำหน้าที่ไม่ได้หรือตับวาย ซึ่งมีอัตราการตายค่อนข้างสูง
17.เภสัชวิทยา Pharmacology